Document ID: /roh_data/filtered/fineweb-2-filterrobots_roh.jsonl.gz/6770

Lavurs
Gidantras e gidanters d’hotellaria procuran ensemen cun lur schefs per il bainstar dals giasts en lur hotel.
Gidanters d’hotellaria èn conresponsabels per urden e nettezza en las chombras dals giasts ed en ils locals communabels. Els fan urden en las chombras, emplainan la minibar e midan la rauba da letg. Ils bogns nettegian els a moda professiunala. Cura che novs giasts arrivan, preparan els cuppas da fritgs u flurs. Els decoreschan ils locals communabels a moda plaschaivla ed organiseschan reparaturas, sch’insatge è defect.
En la lavandaria da l’hotel zavran gidanters d’hotellaria laschiva d’hotel e vestgadira da professiun e lavan, sientan e fan ora cun il fier cun maschinas modernas. Els guardan che las textilias vegnian lavadas e conservadas a moda ecologica e correcta.
Durant l’ensolver preparan gidanters d’hotellaria té, café, bavrondas da latg, toasts, euv. sco era plattas da chaschiel e liongias. Cura ch’ils giasts han finì da mangiar fan els urden.
Gidanters d’hotellaria preparan cun lur team localitads per banchets e seminaris. Els mettan a disposiziun apparats tecnics e portan las sutgas e las maisas giavischadas. Mintgatant decoreschan els las localitads e portan ina marenda als giasts.
Gidanters d’hotellaria èn fidads, amiaivels e servetschaivels. Els han la survista, era sch'els han blers giasts. Els san precis co che las maschinas ed ils apparats funcziunan. Sco collavuraturs en in team lavuran els tenor las instrucziuns da lur schefs. Bleras incumbensas pon els era far a moda autonoma.
Scolaziun
Basa legala
Ordinaziun federala 7-12-2004 (stadi dal 1-1-2018)
Durada
2 onns
Furmaziun en la pratica
En in hotel, ospital u ina chasa da tgira
Furmaziun en scola
Variescha da chantun a chantun: 1 di l'emna a la scola professiunala u 2 curs professiunals interchantunals da mintgamai 5 emnas en in hotel da scola da la hotelleriesuisse
Roms professiunals
- mantegniment da la valur
- decoraziun interna
- provediment da laschiva
- accumpagnament da giasts en il sectur d’ensolver
- offis
- economia da chasa
- organisaziun dal manaschi
- segirezza
- igiena
- logistica
Curs ordaifer il manaschi
Emprender ed exercitar a moda pratica la basa professiunala
Diplom
Attest federal professiunal "gidanter / gidantra d’hotellaria AFP"
Premissas
Furmaziun preliminara
- scola populara terminada
Pretensiuns
- plaschair da la lavur pratica en il tegnairchasa
- persuna exacta e fidada
- pront da s’occupar dals giavischs dals giasts
- curtaschaivel ed amiaivel
- abel da lavurar en in team
- saun
Furmaziun supplementara
Curs
las associaziuns professiunalas porschan curs davart differents temas
Spezialist / Spezialista d’hotellaria AFQ
Gidanters d’hotellaria AFP cun attest professiunal federal pon far ina furmaziun da basa scursanida sco spezialist/a d’hotellaria AFQ (access al segund onn da la furmaziun da basa).
Suenter han els las medemas pussaivladads da furmaziun supplementara sco spezialists d’hotellaria AFQ.
Cundiziuns da lavur
Gidanters d’hotellaria AFP lavuran en hotels cun manaschi d’entir onn u manaschi da stagiun. Els lavuran savens malregulà ed era durant las sairas e las fins d’emna. Tut tenor stagiun sa mida il squitsch da lavur.
Gidanters d’hotellaria duessan esser pronts da far la furmaziun da basa en regiuns ruralas u en ina regiun turistica. L’intermediaziun da plazzas da fufragnadi e d’emprendissadi da la branscha (www.berufehotelgastro.ch) gida persunas interessadas da tschertgar purschidas en tut las regiuns linguisticas da la Svizra.
Gidanters d’hotellaria motivads e flexibels han bunas schanzas da chattar ina plazza da lavur suenter l’emprendissadi.